Id-diffikultajiet soċjali ta' Neħemija Kien hemm ħafna tgergir fost il-poplu, l-aktar fost in-nisa, kontra ħuthom il-Lhud. Kien hemm min kien jgħid: "Aħna tajna b'rahan lil uliedna, subien u bniet, ħa jagħtuna qamħ x'nieklu biex ngħixu." Oħrajn kienu qegħdin jgħidu: "Ir-raba' tagħna, l-għelieqi tad-dwieli tagħna, u d-djar tagħna, aħna tajniehom b'rahan biex jagħtuna qamħ fi żmien il-ġuħ." Kien hemm ukoll min kien jgħid: "Aħna kellna nissellfu l-flus biex inħallsu t-taxxa tas-sultan fuq ir-raba' tagħna u l-għelieqi tagħna. Jaqaw laħamna mhux bħal laħam ħutna? Uliedna mhux bħal uliedhom? Araw, se jkollna nitfgħu fil-jasar is-subien u l-bniet tagħna biex jaħdmu għal ħaddieħor! Xi wħud mill-bniet tagħna diġà mjassrin, u ma għandniex aktar jedd fuqhom, u r-raba' tagħna, l-għelieqi tad-dwieli tagħna qegħdin f'idejn ħaddieħor." Għadabt bl-ikrah meta smajt dan il-kliem, u dawn l-ilmenti. Tħassibt ħafna, imma mbagħad ċanfart lill-kapijiet u lill-uffiċjali u għedtilhom: "Kull wieħed minnkom qiegħed jitlob l-imgħax minn fuq ħutu!" U laqqajt ġemgħa kbira kontra tagħhom. U għedtilhom: "Meta konna nistgħu, aħna dejjem fdejna 'l ħutna Lhud mibjugħa lill-ġnus, imma intom qegħdin tbigħu lil ħutkom biex ħaddieħor ibigħhom lura lilna." U huma baqgħu siekta, u ma sabux xi jwieġbu. Għedtilhom ukoll: "Dak li qed tagħmlu mhuwiex sewwa! Jaqaw m'għandkomx timxu fil-biża' ta' Alla tagħna biex ma tiġux fil-għajb quddiem il-ġnus għedewwa tagħna? Jien ukoll, ħuti u l-qaddejja tiegħi, slifniehom flus u qamħ; imma issa ejjew inwaqqfu dan il-qligħ. Roddulhom lura, nitlobkom, ir-raba' tagħhom, l-għelieqi tad-dwieli u taż-żebbuġ tagħhom, u djarhom, u wieħed fil-mija tal-flus, tal-qamħ, u tal-inbid ġdid u ż-żejt ġdid, li għandkom tieħdu mingħandhom." U huma weġbuni: "Irroddulhom lura, u ma nitolbuhom xejn lura. Nagħmlu kif għedtilna int." Imbagħad sejjaħt il-qassisin, u ġagħalthom jaħilfu li jagħmlu hekk. U jien farfart il-bwiet tal-libsa tiegħi, u għedtilhom: "Hekk Alla għad ifarfar 'il barra minn daru u minn ġidu lil kull min ma jżommx kelmtu, u jkun hekk imfarfar u battal." U l-ġemgħa kollha wieġbet: "Ammen." U faħħret lill-Mulej. U l-poplu għamel skont ma kien wiegħed. L-amministrazzjoni ta' Neħemija Minn dakinhar li s-sultan ordnali li nkun il-gvernatur fl-art ta' Ġuda, jiġifieri mis-sena għoxrin sas-sena tnejn u tletin tas-saltna ta' Artasersi, għal tnax-il sena sħaħ, jien u ħuti ma kilniex mill-ikel li jmiss lill-gvernatur. Il-gvernaturi li kien hemm qabli, madankollu, kienu għabbew il-poplu b'piż tqil; kienu jieħdu kuljum mingħandu erbgħin xekel tal-fidda għall-ikel. Saħansitra l-ministri tagħhom kienu jgħakksu l-poplu. Imma jien m'għamiltx hekk, għax kont nibża' minn Alla. Meta kien qiegħed isir ix-xogħol fuq is-swar, jien sewwejt magħhom u ma xtrajtx għelieqi. U l-qaddejja tiegħi kollha kienu jinġabru hemm biex jaħdmu. Il-Lhud u l-uffiċjali, b'kollox mija u ħamsin ruħ, u dawk li ġew għandna mingħand il-ġnus ta' madwarna, kienu jieklu minn fuq il-mejda tiegħi. Kienu jlestuli kuljum għoġol, sitt nagħġiet, u xi tajr, u kull għaxart ijiem kien ikun hemm ħafna nbid ta' kull xorta. Barra minn dan jien ma fittixtx li nieħu l-ikel li jmiss lill-gvernatur, għax il-poplu kien isibha bi tqila li jagħtih dan. Dak kollu li għamilt ma' dan il-poplu, ibqa' ftakru, Mulej, għall-ġid tiegħi.